དྷ་རམ་ས་ལ་སྟེ་བོད་སྐད་དུ་དོན་སྒྱུར་བྱས་ན་གནས་སྐབས་ཀྱི་སྡོད་གནས་སུ་གྲགས་པའི་རི་གྲོང་འདི།ཕྱི་ལོ་༡༩༦༠ལོ་ནས་བཟུང་བཙན་བྱོལ་བོད་མིའི་སྲིད་འབྱོར་རིག་གསུམ་གྱི་ལྟེ་གནས་སུ་གྱུར་ཞིང་།རྒྱ་གར་བྱང་ཕྱོགས་ཀྱི་མཐའ་འཁོབ་ནགས་ལུང་ཞིག་ན་ཁུ་སིམ་མེར་གནས་པའི་རི་གྲོང་འདི་༧གོང་ས་ཏཱ་ལའི་བླ་མ་མཆོག་གི་མཚན་སྙན་དང་མཉམ་དུ་གོ་ལའི་ཕྱོགས་ཡོངས་སུ་ཁྱབ་ཡོད་པ་རེད།ཤིང་ནགས་ཀྱིས་བརྒྱན་པའི་རི་སུལ་འདི་ན་བཙན་བྱོལ་བོད་མི་ཚོས་ལོ་རྒན་༦༠མ་ཟིན་ཙམ་རིང་སྤྱི་དོན་འཁུར་དུ་བླངས་བའི་དཀའ་སྡུག་དང་།ལྷག་བསམ་ཞུམ་པ་མེད་པར་བཙན་བྱོལ་བ་ཞིག་གི་ལོ་རྒྱུས་གསེར་ཡིག་ཏུ་བྲིས་པའི་རྡོ་རིང་བསླངས་ཡོད་ལ།རང་དོན་ཐབས་བརྒྱས་གཉེར་བའི་ལོངས་སྤྱོད་ཀྱི་བཙན་རྫོང་བསྐྲུན་པ་དང་།བཟའ་བཏུང་གནས་མལ་དབེན་པའི་འཁྱམ་པོ་མང་པོས་སྐྱོ་གདུང་ངག་ལ་གྱེར་བའི་གཏམ་རྒྱུད་ཀྱང་རྫོགས་མཐའ་མེད།